Goldendoodle

Goldendoodle ialah satu anjing pereka yang diwujudkan dengan membiakbakakan anjing pengutip keemasan dengan pudel secara bersilang. Goldendoodle, yang pertama kali dibiakbakakan secara meluas pada tahun 1990-an, dibiakbakakan dalam tiga saiz berlainan—masing-masing sepadan dengan saiz pudel yang digunakan sebagai induk.

Goldendoodle kerap menunjukkan sifat intuitif dan berorientasikan manusia pada anjing pengutip keemasan sebagai tambahan kepada keperibadian cerdas dan lapis bulu pada pudel.

Sejarah
Pada tahun 1990-an, pembiak baka anjing pereka di Australia dan di Amerika Syarikat mula menyilangkan anjing pengutip keemasan dengan pudel secara meluas, dengan menerapkan istilah goldendoodle untuk memerihalkan silangan ini. Nama doodle juga digunakan untuk memerihalkan baka silang ini. Nama goldendoodle diterbitkan daripada "golden" (daripada golden retriever, "anjing pengutip keemasan") dan "labradoodle" (kata lakur daripada Labrador retriever, "anjing pengutip Labrador", dan poodle, "pudel"). Pembiakbakaan sengaja antara pudel dengan anjing pengutip keemasan mendahului tahun 1990-an. Salah satu contoh bagi ini dilakukan oleh Monica Dickens, iaitu cicit kepada Charles Dickens, yang menyilangkan kedua-dua baka ini pada tahun 1969. Silangan ini dapat menghasilkan haiwan lebih sihat berbanding dengan mana-mana antara kedua-dua baka induk.

Matlamat asal para pembiak baka goldendoodle adalah untuk menghasilkan alternatif kepada labradoodle yang popular. Pada mulanya, goldendoodle hanya dibiakbakakan daripada pudel bersaiz piawai, tetapi pembiak baka pereka juga mula menggunakan keragaman kecil bagi pudel untuk mewujudkan baka silang lebih kecil. Memandangkan ia merupakan baka silang, ia tidak diiktiraf oleh AKC, FCI, atau The Kennel Club. Goldendoodle telah dikembangkan melangkaui hibrid F1 (anjing pengutip keemasan yang disilangkan dengan pudel) dan kini tersedia dalam generasi lebih dalam yang diwujudkan dengan menyilangkan dua ekor goldendoodle. Ini dipanggil goldendoodle berbilang generasi.

Ciri

Penampilan
Penampilan, saiz, dan lapis bulu goldendoodle dapat berbeza-beza menurut generasi pembiakbakaan dan jenis induk pudel. Walaupun sesetengah goldendoodle mengongsi trait lazim, setiap goldendoodle mungkin mempunyai penampilan dan perangai unik sendiri.

Pada umumnya, goldendoodle mempunyai tengkorak bulat, muncung lebar, ekor berjumbai lebat, telinga labuh, dan mata berbentuk bujur. Keindukan anjing pengutip bagi goldendoodle menjadikan tubuhnya panjang dan berotot dan berkemungkinan mempunyai dada dalam dan pendirian lebar.

Goldendoodle dapat dibiakbakakan daripada mana-mana saiz pudel, iaitu piawai, katik, atau mainan, dengan anak terhasil yang terdapat dalam beberapa saiz: goldendoodle piawai, sederhana, dan katik. Goldendoodle piawai biasanya berdiri setinggi  dan berukuran seberat , goldendoodle sederhana biasanya berdiri setinggi  dan berukuran seberat , dan goldendoodle katik biasanya berdiri sehingga setinggi  dan berukuran seberat .

Goldendoodle ialah baka anjing berbulu panjang dan lapis bulunya dapat berbeza-beza. Terdapat tiga jenis lapis bulu utama: lurus, beralun, dan keriting. Goldendoodle berlapis bulu beralun ialah gabungan lapis bulu keriting pudel dengan lapis bulu lurus anjing pengutip keemasan. Lapis bulunya beralun, dengan keriting longgar dan berjumbai. Lapis bulu jenis ini ialah yang paling lazim dalam kalangan goldendoodle. Goldendoodle berlapis bulu keriting menyerupai lapis bulu pudel. Lapis bulunya tebal dan keriting. Lapis bulu goldendoodle terdapat dalam pelbagai warna, dengan warna paling lazim, iaitu krim, merah, hitam, emas, aprikot, perang, atau gabungan (berwarna-warni).

Goldendoodle kerap didakwa bersifat 'hipoalergenik' atau 'tidak bersalin bulu'. Walau bagaimanapun, penyelidikan telah menunjukkan bahawa kehipoalergenikan tidak dapat menjadi ciri baka anjing rasmi. AKC juga bertegas bahawa "tiada perkara seperti anjing hipoalergenik sepenuhnya".

Pernah ada anggapan bahawa semakin tinggi peratusan pudel dalam warisan seseekor goldendoodle, semakin kecil kemungkinan untuk menggugurkan bulu. Pernah juga ada anggapan bahawa goldendoodle berlapis bulu keriting cenderung untuk kurang menggugurkan bulu dan kurang menghasilkan dander.

Tingkah laku
Pada umumnya, goldendoodle cenderung untuk mewarisi sifat mesra, penyayang, boleh dipercayai, peramah, dan bersemangat daripada anjing pengutip keemasan, sambil menunjukkan kecerdasan, kebolehgaulan, dan kebolehlatihan terkenal daripada pudel. Goldendoodle kebanyakannya mempamerkan paras tinggi bagi tenaga, kesetiaan, dan sifat suka bermain; ia kerap mesra dengan kanak-kanak dan dianggap sebagai haiwan peliharaan keluarga bagus. Walau bagaimanapun, keramahan dan kesetiaan ini bermaksud bahawa ia terdedah kepada keresahan perpisahan, terutamanya sebagai anak anjing. Baka silang ini kerap mempamerkan naluri kuat anjing pengutip yang diwarisi daripada baka induk  gundog-nya, yang menjadikannya mempunyai mulut aktif dan kecenderungan tinggi untuk mengutip objek.

Sebuah kajian tingkah laku tahun 2019 membandingkan goldendoodle dengan baka induknya dan mendapati bahawa, pada purata, goldendoodle menunjukkan persaingan anjing yang jauh lebih rendah berbanding dengan pudel katik baka tulen dan agresi terarah anjing, ketakutan terarah anjing, dan ketakutan terarah orang asing yang jauh lebih tinggi berbanding dengan anjing pengutip keemasan, pudel katik, atau pudel piawai.

Kesihatan
Goldendoodle mungkin mengelak daripada mewarisi penyakit atau isu kesihatan daripada induk, tetapi mungkin secara alternatif rentan terhadap lebih banyak isu kesihatan jika induk adalah tidak sihat pada awal-awal lagi.

Goldendoodle cenderung terhadap megaesofagus.

Kepopularan dan kegunaan
Goldendoodle, yang dibiakbakakan terutamanya sebagai anjing pendamping, telah berjaya dilatih sebagai anjing terapi, anjing pandu, anjing pengesan kekeras yang mengesan kekeras di dalam makanan untuk orang dengan alahan kacang, dan bentuk-bentuk lain anjing pembantu.

Di sesetengah rantau di Amerika Syarikat, ia telah menjadi salah satu keragaman anjing paling popular. Di Australia, ia dinamakan sebagai salah satu daripada dua puluh keragaman anjing paling popular pada tahun 2020 bilamana, oleh sebab peningkatan permintaan untuk haiwan peliharaan semasa pandemik COVID-19, harga untuk seekor anak anjing telah meningkat daripada sekitar $3,500 AUD sebelum pandemik kepada sebanyak $15,000 AUD menjelang September 2020.

Dalam lelongan amal tahun 2012, pemuzik Amerika Usher membayar $12,000 USD untuk seekor anak goldendoodle.

Walaupun kepopularannya yang semakin meningkat, goldendoodle kekal tidak diiktiraf oleh pertubuhan anjing terkemuka seperti American Kennel Club (AKC) atau The Kennel Club kerana status hibridnya.

Lihat juga
 Doodle (nyahkekaburan)
 Senarai baka silang anjing

Catatan

Rujukan

Pautan luar


Kategori:Baka silang anjing